b'\n_START_ARTICLE_\nValle Sovero\n_START_PARAGRAPH_\nValle Sovero, vuoteen 1919 Wladimir "Walle" Sofronoff  (22. marraskuuta 1876 Rauma \xe2\x80\x93 11. lokakuuta 1935 Helsinki) oli suomalainen kauppias, kauppaneuvos.\n_START_SECTION_\nPerhe\n_START_PARAGRAPH_\nV. Soveron is\xc3\xa4 oli entinen laukkukauppias Ivan Sofronoff, kotoisin Uhtuan Lamminpohjasta ja \xc3\xa4iti turkulainen Karolina Lundstedt. Soveron vaimo oli viipurilaisen ravintoloitsijan tyt\xc3\xa4r Hildegard Malmberg.\n_START_SECTION_\nUra\n_START_PARAGRAPH_\nSovero opiskeli Rauman alkeiskoulussa,  Turun lyseossa ja Helsingin kauppakoulussa. H\xc3\xa4n aloitti uransa hoitamassa is\xc3\xa4ns\xc3\xa4 kumppaneineen omistama tukkuliikkeen Lehtinen & Sofronoff Oy:n toiminnan. Is\xc3\xa4n kuoltua h\xc3\xa4n asettui ainoana elossa olevana lapsena yrityksen johtoon. H\xc3\xa4nest\xc3\xa4 tuli lyhyess\xc3\xa4 ajassa yksi paikkakunnan johtavista liikemiehist\xc3\xa4. Kauppaneuvoksen arvonimen h\xc3\xa4n sai vuonna 1913.\n_START_SECTION_\nYhteiskunnallinen ja poliittinen toiminta\n_START_PARAGRAPH_\nSovero oli kaupunginvaltuutettu ja Rauman s\xc3\xa4\xc3\xa4st\xc3\xb6pankin johtokunnan j\xc3\xa4sen. H\xc3\xa4n toimi my\xc3\xb6s Espanjan konsuliagenttina kaupungissa. V. Sovero oli vanhasuomalaisen L\xc3\xa4nsi-Suomen lehden perustajaj\xc3\xa4sen ja kuului sen keskeisiin taustahenkil\xc3\xb6ihin. H\xc3\xa4n oli Vienan Karjalaisten liiton, sittemmin Karjalan Sivistysseuran, aktiivinen j\xc3\xa4sen.'